Vir volwasse kiesers wat wroeg oor vir wie om oor drie maande nié te stem nie eerder as oor vir wie om te stem, verskraal die Vrystaatse ANC se kandidatelys die keuse.
Die lys is sonder verrassings en die hand van die marionetmeester Ace Magashule lê swaar daarop. Die name is diegene wat aanspreeklik is vir die haglike stand van die provinsie.
Nêrens onder die eerste meer as 30 is ’n kandidaat aan wie die Vrystaat as pre-mier of LUR toevertrou kan word nie.
Nie een kandidaat verdien om ’n lid van die wetgewer of parlement of ’n LUR te wees nie. Van die hopelike bres op nasionale vlak deur kommissies van ondersoek na korrupsie is in die Vry-staat nie sprake nie. Terwyl die nes van tenders en kontrakte vir nuttelose dienste en niegelewerde infrastruktuur van miljoene verlore rande talle kommis-sies van ondersoek baie lank sou kon besig hou.
Diegene wat nasionaal by verstek vir Ramaphosa (en die ANC) wil stem om sy stand in die party te verstewig en (dalk) ’n ommekeer in die land te help bewerk, moet onthou dit gaan aan die saligheid van die Vrystaat niks verander nie.
Soos op nasionale vlak, kan die EFF ook hier groei – ten koste van die ANC. Aan die geheelprentjie gaan dit nie ’n verskil maak nie. Die twee partye wat weer die wit steun gaan trek, is die DA (wat sal moet keer dat die EFF hom nie as “amptelike opposisie” lig nie) en die VF Plus (wat sedert 1994 minstens een lid in die wetgewer behou het). Die “Bad and Ugly” is alreeds hier; tannie Pat se “Good” gaan dit nie maak nie.
Ook in die Vrystaat dus is die keuse of jy vir die ANC wil stem. Indien wel, lees bo waarvoor jy stem. Indien nie: Vir watter een van die res moet jy stem?